पिछला तीन साल से लगातार लोकप्रियता में न॰ १ रहल दिनेश लाल यादव निरहुआ एहू साल न॰ १ का जगहा पर बरकरार रहलें. आ अब लगातार चार साल के कीर्तिमान हो गइल उनका नामे. दिनेश लाल यादव एहू साल अपना फिलिमन के निर्माता, वितरक, आ सिनेमा घर मालिकन का चेहरा पर मुस्की बनवले रखलें. एह साल २०१० में निरहुआ के आठ गो फिलिम रिलीज भइली सँ आ आठो सफल रहल. साल के शुरुआत भइल “निरहुआ न॰ १” से, बिहार यूपी में औसत व्यवसाय कइलस बाकिर मुंबई में रिकार्ड तोड़. कुल्ह मिला के ई फिलिम सफल मानल गइल. ओकरा बाद फगुआ का समय रिलीज भइल निरहुआ के दू गो फिलिम. जवना में से “सात सहेलियाँ” मजगर सफलता पवलसि आ “शिवा” के औसत सफलता मिलल. फेर अप्रेल में रिलीज भइल “आज के करन अर्जुन” जवना में जूनियरो निरहुआ हीरो रहलें. ई फिलिम लगातार तीन हफ्ता बम्पर बिजनेस बिटोरलसि. मई में “दाग” रिलीज भइल. “दाग” यूपी बिहार के कई गो सिनेमा घरन में पचास दिन के जश्न मनवलसि. दिल्ली, मुंबई, आ पंजाबो में एकरा धाकड़ सफलता मिलल. “दाग” के एह साल के सबसे बड़हन सफलता हासिल करे के सौभाग्य मिलल. ओकरा बाद सलमान खान के “दबंग” फिल्म का साथे निरहुआ के “मृ्त्युंजय” रिलीज भइल आ तबहियों ई फिल्म औसत से बढ़िया बिजनेस कइलसि. ओकरा बाद पूजा का समय निरहुआ के “रणभूमि” रिलीज भइल जवना में निरहुआ एगो दलित युवक का भूमिका में रहलें आ फिल्म आम भोजपुरी सिनेमा का लीक से हटि के रहल. “रणभूमि” के सफलता ऊ गलतफहमी तूड़े में सफल रहल कि लीक से हटि के बनल फिलिमन के भोजपुरी में सफलता ना मिल पावे. साल का आखिर में आइल “लोफर”. जाड़ा का मौसम का बावजूद एह फिल्म के स्वागतयोग्य सफलता हासिल भइल. कहे के मतलब ई कि एहू साल हीरो न॰ १ का शिखर पर निरहुए बरकरार रहलें. उनकर फिलिमन के सफलता के आलम ई बा कि निरहुआ के औसतो रुप से सफल फिल्म दोसरा स्टारन के सुपर हिट फिलिम से बढ़िया बिजनेस करेले. निरहुआ उम्मीद जतवलें कि दर्शकन के प्यार उनका अगिलो साल ओहितरे मिलत रही जइसे पिछला चार साल से लगातार मिल रहल बा. अगिला साल निरहुआ के पहिला फिल्म रही “आखिरी रास्ता” जवना के शूटिंग बैंगकाक के मनोरम जगहन पर करावल गइल बा आ जवना में निरहुआ का साथे तीन गो नायिका बाड़ी, पाखी, रिंकू, आ मोनालिसा.
(स्रोत – प्रशान्त-निशान्त)
57 total views, 2 views today
bho_Deva mai_Deva eng_Latn